## Cinema Jove inicia la seua programació diària amb la preestrena de ‘La terra negra’, d’Alberto Morais

*** En la Secció Oficial es presenten el llargmetratge australià *Fwends* i la producció índia *Tiger’s Pond*
* Els cicles i seccions paral·leles comencen les projeccions i se celebra la festa de benvinguda del cicle ‘High School’**

El Festival Internacional de Cinema de València Cinema Jove, organitzat per la Conselleria d’Educació, Cultura, Universitats i Ocupació, a través de l’Institut Valencià de Cultura (IVC), arrancarà la seua programació diària el divendres, 20 de juny, amb diverses projeccions que avancen algunes de les principals fites del que serà esta 40a edició del certamen cinematogràfic.

En la Secció Oficial destaquen *Fwends* (Sophie Somerville, 2025) i *Tiger’s Pond* (Natesh Hegde, 2025), dos relats molt diferents que ens porten des de Melbourne fins a un llogaret del sud de l’Índia.

*Fwends* narra amb sensibilitat i intel·ligència el retrobament de dos amigues que passegen pels carrers i parcs de Melbourne mentres compartixen les seues expectatives i incerteses. Es tracta d’una dramèdia que “explica la complexitat de les amistats femenines modernes”, en paraules de la directora, Sophie Sommerville.

“Parla de manera autèntica sobre la nostra incapacitat patològica d’admetre quant que ens necessitem els uns als altres”, sosté Sommerville. Una pel·lícula fresca amb l’habilitat per a la posada en escena de Celine Song i l’atenció al diàleg de Greta Gerwig, reconeguda amb el Caligari Film Prize 2025 en el Fòrum de la Berlinale.

*Tiger’s Pond*, per la seua banda, se’ns presenta com un drama ambientat en un llogaret del sud de l’Índia a on una jove es queda embarassada per una agressió sexual. Un fet que trastoca profundament la vida en eixa xicoteta comunitat que és “un món en miniatura”, segons el director Natesh Hedge.

La proposta, rodada en cel·luloide, amb actors no professionals i amb pols de *thriller* apel·la l’audiència perquè “veiem exemples similars pertot arreu, allà a on tractem els nostres semblants sense un àpex d’afecte”.

*Tiger’s Pond* va guanyar la menció especial del jurat presidit per Emir Kusturica en l’Spirit of Fire Festival.

**Premier de *La terra negra***

Enguany Cinema Jove torna a ser l’espai triat per cineastes i creadors per a presentar les seues pel·lícules per primera vegada davant el públic valencià. La primera de les preestrenes de la 40a edició es projectarà este divendres en el Teatre Principal a les 19:00 hores. Parlem de *La terra negra* (2025), nou llargmetratge d’Alberto Morais protagonitzat per Sergi López i Laia Marull.

*La terra negra* ens trasllada a l’entorn rural valencià a on dos germans, Maria i Ángel, als qui donen vida Laia Marull i Andrés Gertrúdix, intenten portar el molí industrial d’un poblet. Tot canviarà quan contracten Miquel, Sergi López, amb qui Maria establirà una complexa relació.

Tocada per un cert aire de realisme màgic, *La terra negra* és el quint llargmetratge de Morais, un dels talents formats en la Universitat de València més premiats en el cine europeu.

La seua anterior pel·lícula *La madre* (2016) va ser seleccionada en la Cinefondation de Cannes; *Los chicos del puerto* (2013) va guanyar el premi a millor guió en l’Albania Film Festival; i *Las olas* (2011) es va fer amb el Premi FIPRESCI i va guanyar el de millor pel·lícula en el Festival de Moscou.

**Un futur de cine**

Després d’arreplegar el premi ‘Un futur de cine’ en la gala d’inauguració de Cinema Jove, María Romanillos presentarà les seues dos últimes pel·lícules en la sala 7. La jove intèrpret mantindrà una trobada amb el públic i presentarà el curtmetratge *Hormiguilla* (Fran Granada, 2024) i el llargmetratge *La casa* (Álex Montoya, 2024) que la va portar a guanyar el Premi Lola Gaos a la millor interpretació femenina de repartiment.

Romanillos, a més, té en el seu haver reconeixements com la Biznaga de Plata a la millor interpretació femenina de repartiment en el Festival de Màlaga pel seu paper en *Las consecuencias* (Claudia Pinto, 2021).

Va nàixer a Madrid i es va formar en diferents vessants de l’art interpretatiu. Abans del seu debut en la pel·lícula Las consecuencias (2021), va participar en sèries com *Antidisturbios* (2020) de Rodrigo Sorogoyen, *Historias para no dormir* (2021) i *Maricón perdido* (2021), a més de donar vida a Bea en les dos temporades de la sèrie *Paraíso* (2021), en la qual va coincidir amb Macarena García i Gorka Otxoa, els dos premiats en 2013 amb el premi ‘Un futur de cine’ de Cinema Jove.

**Happy Ten!**

Sense eixir de la sala 7 de l’Edifici Rialto, Cinema Jove celebra la desena Secció Oficial de Sèries a competició amb l’esdeveniment especial ‘Happy Ten’ el divendres 20 de juny.

Es tracta de la celebració dels 10 anys de la competició seriòfila del festival, un homenatge a les propostes que han passat per Cinema Jove. Durant la sessió es podrà vore *Un año sin nosotros* (2015), *Cabanyal Z* (2012), *BIP* (2018), *Triple Oh!* (2023) i *Dates in Real Life* (2024).

Els equips d’estes produccions es trobaran amb el públic per a parlar de la trajectòria de les seues sèries i de com va impactar el pas per Cinema Jove en els seus viatges professionals.

**Benvinguda**

La programació inclou l’inici de diversos cicles que completen l’arrancada del festival, més enllà de les seccions oficials. Per quint any consecutiu, el cine d’estiu de Cinema Jove està dedicat a històries d’institut.

Per això, el cicle ‘High School’ celebrarà una festa de benvinguda en l’Espai Túria de la plaça de Viriat, a les 21:00 hores, que culminarà amb la projecció de *Juno* (Jason Reitman, 2007), la comèdia convertida en clàssic modern escrita per Diablo Cody i protagonitzada per Elliot Page i Michael Cera.

Al seu torn, el Centre de Cultura Contemporània Octubre acull el naixement artístic del cineasta Ridley Scott amb la projecció de *Los duelistas* (1977). El cicle ‘El jove Ridley Scott’, que busca reivindicar les seues primeres obres, arranca així amb la seua òpera prima, una sofisticada adaptació de Joseph Conrad protagonitzada per Harvey Keitel i Keith Carradine.

Mentres, en el Centre del Carme, la història d’una diva en pandèmia farà el tret d’eixida al cicle ‘Backstage: Ídols Z’, dedicat als secrets de la creació dels referents de masses de la generació *centenial*. Serà a les 22:30 hores, amb la projecció de *Charli XCX: Alone Together* (Bradley Bell i Pablo Jones-Soler, 2021), un documental en el qual la cantant britànica compartix el procés creatiu d’un àlbum que va crear col·lectivament des de sa casa, reclosa per la pandèmia.

Fecha: 19/06/2025